KOMMISSIONENS FORORDNING (EF) Nr. 902/98 af 28. april 1998 om ændring af forordning (EF) nr. 2573/97 om fastsættelse af referencepriser for fiskerivarer for fangstsæsonen 1998 (EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3759/92 af 17. december 1992 om den fælles markedsordning for fiskerivarer og akvakulturprodukter (1), senest ændret ved forordning (EF) nr. 3318/94 (2), særlig artikel 22, stk. 6, første afsnit, og artikel 23, stk. 5, og
ud fra følgende betragtninger:
I artikel 22, stk. 1, i forordning (EØF) nr. 3759/92 fastsættes blandt andet, at der hvert år efter varekategori for de i bilag I, II og III, bilag IV, afsnit B, og bilag V til forordningen anførte varer fastsættes referencepriser gældende for Fællesskabet, dog således at der tages hensyn til de konsultationsprocedurer, der er fastsat for bestemte varer ved Fællesskabets internationale handelsaftale i GATT; de ovennævnte priser er vedtaget ved forordning (EF) nr. 2573/97 (3);
som følge af udviklingen på markedet og i orienteringspriserne er tilpasningskoefficienterne for frosne tiarmede blæksprutter af arten Kalmar, Loligo-arter, der kan finde anvendelse på referenceprisordningen, blevet ændret ved Kommissionens forordning (EF) nr. 901/98 (4); disse ændringer nødvendiggør en tilpasning af de pågældende priser;
som følge af udviklingen på markedet bør der fastsættes særlige referencepriser for saltet stillehavstorsk af arten Gadus macrocephalus; tilvirkningstypen for saltet torsk bør også ændres for at tage hensyn til de reelle markedsforhold for disse varer;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskerivarer -
UDSTEDT FØLGENDE FORORDNING:
Artikel 1
Forordning (EF) nr. 2573/97 ændres som følger:
Referencepriserne for fangstsæsonen 1998 for visse varer henhørende under bilag II, bilag IV, afsnit B, samt bilag V i forordning (EØF) nr. 3759/92 fastsættes som anført i bilaget til nærværende forordning.
Artikel 2
Denne forordning træder i kraft den 1. maj 1998.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. april 1998.